Parlo ciæo 29 aprile 2018
Se parlià do ligure à Amsterdam comme de unna lengua contestâ
Andrea Acquarone
Genova - Inte “Il nome della rosa” do Umberto Eco, à un bello momento Fratte Ghiggermo da Baskerville, che scin à quello ponto o no capisce comme o segge fæto o laberinto da grande biblioteca ch’a fa da sfondo a-a stöia, o piggia çerte erbe che o conosce; o l’à coscì a vixon do mæximo laberinto, ma visto da l’erto. Alantô o riesce à perçepî a forma da biblioteca; a morale a l’è che i laberinti se comprendan solo se visti da-o de feua.
Sto racconto o l’è un pittin unna metafora de quello che o succede co-o zeneise, e ch’o succedià a settemaña intrante: mentre chì in Liguria i ciù tanti tra quelli che se dan breiga pe çercâ de sarvâ a nòstra lengua stòrica sbattaggian delongo contra unna miagia de gomma, a lengua ligure a saià protagonista do CLOW3, unna conferensa internaçionâ ch’a se tegnià à Amsterdam i 3 e 4 de mazzo, dedicâ a-i “Contested Languages in the Old World”. A saià quella unn’occaxon pe “ammiâ o laberinto da-o de fuea”, stante che un muggio de caxi comme o ligure saian analizzæ da studdioxi che vëgnan da mezo mondo. Da-o confronto a nasce a soluçion a-i problemi.
À parlâ da scituaçion da nòstra lengua i organizzatoî an invitou o sòccio-linguista Vittorio Dell’Aquila, che pe-o “Secolo” o l’à realizzou a cartiña da Liguria in zeneise, e o sottoscrito, con unna relaçion intitolâ “The ‘small Renaissance’ of Ligurian and the obstacles it faces” (O Repiggin do ligure e i sapelli ch’o l’incontra). L’idea ch’a saià presentâ a l’è che a soçietæ do nòstro territöio a mostra de voei fâ quarcösa pe sarvâ a seu lengua, ma i trei attoî ciammæ into processo, saiva à dî a politica, e associaçioin e i linguisti, son ancon tròppo sfiarsoæ. Sto chì o dà leugo a-a farta de prestigio che a l’ascidia o zeneise, che o no l’è rappresentou à l’Universcitæ, e in tanti ciamman ancon “dialetto” sensa provâ vergheugna. Ma i “dialetti” no arrivian a-a fin do secolo; solo pe-e lengue gh’è de poscibilitæ. L’esperiensa ligure a saià piggiâ comme archetipo pe atri caxi scimili, co-a speransa che magara scòrte feua quarche drita.
© Riproduzione riservata
ita_Latn lij_Latn vec_Latn lij_Latn lij_Latn lij_Latn ita_Latn